作者:張九齡
標題:經江寧覽舊跡至玄武湖
內容:南國更數世，北湖方十洲。天清華林苑，日晏景陽樓。果下回仙騎，津傍駐彩斿。鳧鷖喧鳳管，荷芰鬥龍舟。七子陪詩賦，千人和棹謳。應言在鎬樂，不讓橫汾秋。風俗因紓慢，江山成易由。駒王信不武，孫叔是無謀。佳氣日將歇，霸功誰與修。桑田東海變，麋鹿姑蘇遊。否運爭三國，康時劣九州。山雖幕府在，館豈豫章留。水澱還相閱，菱歌亦故遒。雄圖不足問，唯想事風流。